Zolkples Embong

Dato' Seri Zolkples Embong (28 Februari 1959 – 3 Oktober 2021) merupakan seorang penjawat awam Malaysia yang memegang jawatan sebagai Ketua Pengarah Majlis Sukan Negara (MSN) dari April 2007 sehingga Disember 2014.

Kehidupan awal
Zolkples dilahirkan pada 28 Februari 1959 di Dungun, Terengganu dan memiliki Ijazah Sarjana Muda Sains Kemasyarakatan dan Kemanusiaan dari Universiti Kebangsaan Malaysia (UKM).

Kerjaya
Beliau dilantik sebagai Pegawai Kanan Kebudayaan, Belia dan Sukan di Kementerian Kebudayaan, Belia dan Sukan bermula dari 3 Mei 1982 sebelum menjawat jawatan Pegawai Kemajuan Sukan di MSN pada 1984.

Beliau dinaikkan pangkat sebagai Pegawai Tingkatan Kanan (A12) dari 1 Jun 1990 sebelum mengorak langkah sebagai Pegawai Belia dan Sukan Gred S2 sebagai Pengarah di bahagian Pengurusan MSN pada 1992. Zolkples ialah antara penggerak utama dalam proses merangka Akta Pembangunan Sukan 1997 dan pembinaan Kompleks Sukan Negara. Pada Ogos 2005, beliau dilantik sebagai Timbalan Ketua Pengarah sebelum diangkat sebagai Ketua Pengarah pada 25 April 2007 dan bersara daripada jawatan berkenaan pada Disember 2014.

Sumbangan
Antara sumbangan Zolkples sepanjang perkhidmatannya ialah seperti menjadi pegawai pertama melaksanakan program pembangunan seperti Program Bakat Kebangsaan, Bakat Khas, Bakat Sekolah dan Tunas Cemerlang di seluruh negara yang melahirkan ramai jaguh kebangsaan.

Kehidupan peribadi dan kematian
Datuk Seri Zolkples membujang sepanjang hayatnya dan tidak pernah berkahwin. Beliau pernah membuat pembedahan jantung antara 2008 dan 2009 dan tidak pernah membuat sebarang rawatan susulan selepas itu. Pada 1 Oktober 2021, beliau membuat ujian saringan COVID-19 dan disahkan negatif.

Beliau meninggal dunia di kediamannya di Jalan Pandan Indah 1/11A, Pandan Indah, Ampang Jaya pada 3 Oktober 2021 di usia 62 tahun. Mayat beliau dijumpai oleh polis hasil aduan dibuat oleh bekas pembantu peribadi Zolkples menerusi panggilan kecemasan ke talian MERS 999 selepas gagal menghubunginya. Punca kematiannya disahkan akibat serangan jantung.

Jenazah beliau selamat dikebumikan di Tanah Perkuburan Islam Syed Yahya, pada jam 10.40 malam berhampiran pusara ibu bapanya, Embong Jusoh dan Mandak Muda.

Rujukan

Kelahiran 1959
Kematian 2021
Orang Malaysia berketurunan Melayu
Muslim Malaysia
Orang dari Terengganu
Alumni Universiti Kebangsaan Malaysia
Ketua Pengarah Majlis Sukan Negara